मैंने सेमीकंडक्टर के क्षेत्र में होने वाले नवाचारों को बारीकी से समझने का भरसक प्रयास किया लेकिन मैं उन्हें समझने में नाकामयाब रही। मैं वक्ताओं की बात को समझने में नाकामयाब रही। सरल शब्दों में कहें तो उनकी बात मेरे एक कान से भीतर जाकर दूसरे से बाहर आ गई। मेरे इर्द-गिर्द बैठा प्रत्येक व्यक्ति उस चर्चा में डूबा हुआ था और उसका आनंद लेते हुए सवाल दाग रहा था या सिर हिला रहा था या मुस्कुरा रहा था। ऐसे में मैंने दूसरों पर ध्यान देने की अपेक्षा मंच पर बैठे विशेषज्ञों पर ध्यान केंद्रित करना अधिक उचित समझा। लेकिन उस छोटे से हाॅल में मंच के बिल्कुल नजदीक बैठे होने के कारण मेरे पास उनकी बातों पर ध्यान देने के अलावा और कोई विकल्प भी नहीं था। दोबारा सबकुछ मेरे सिर के ऊपर से निकल गया। कुछ विशेषज्ञों ने अपनी बात कहने के बाद सीधे मेरी ओर देखा। सीधे मेरी आंखें में! मैं इस क्रिया का महत्व जानती हूं क्योंकि जब भी मैं मंच पर होती हूं तो मैं भी ऐसा ही करती हूं और दर्शकों के समूह की एक सक्रिय सदस्य होने के नाते मैंने भी मुस्कुराते हुए अपना सिर हिलाया। और ऐसा करते हुए मैंने स्वयं को पहले की तुलना में और अधिक बेवकूफ पाया। जैसे-जैसे और अधिक मंचासीन विशेषज्ञ मेरी ओर देखते मैं और अधिक मुस्कुराती और खुद को अधिक बेवकूफ समझती। हे भगवान! मैं उनकी बातें समझने में कुध को सक्षम क्यों नहीं पा रही थी। कम से कम मैं उनकी बातों का कुछ भाग तो समझ पाती, चाहे थोड़ा बहुत ही! क्या मैं इस विशेष आयोजन में सिर्फ सेमीकेडक्टर के बारे में अधिक जानने ही नहीं आई थी? क्या विशेषज्ञ बार-बार मेरी तरफ देखकर यह सोच रहे थे कि मेरे जैसा व्यक्ति इस कार्यक्रम में क्यों है? क्या वह हममें से किसी की बात को समझ पा रही है? हो सकता है कि यह सब बातें मेरे अपने दिमाग की उपज हों। लेकिन जब आप एक ऐसी जगह पर बैठे हों, जहां सब आपसे अधिक जानकार हों तो आपके भीतर क्या चलता है यह आप बहुत बेहतर तरीके से जानते हैं।